Janubiy Koreyaning Kvanju shahrida «Koreyadagi o‘zbekistonliklar uyushmasi» va Tops Dental stomatologiya klinikasi o‘rtasida hamkorlik hamda yangi loyihalarni amalga oshirish yuzasidan muzokaralar bo‘lib o‘tdi, deb xabar bermoqda «Dunyo». Foto: Dunyo Tomonlar ushbu davlatda vaqtincha bo‘lib turgan O‘zbekiston fuqarolariga imtiyozli shartlarda stomatologik yordam ko‘rsatish bo‘yicha kelishuvga erishdilar. Ushbu klinika yangi, zamonaviy tibbiy asbob-uskunalar bilan jihozlangan bo‘lib, bu yerda yuqori malakali shifokorlar stomatologik xizmatlarning to‘liq spektrini taqdim etadi. Uchrashuv natijasiga ko‘ra, tomonlar Uyushma a’zolariga 20 foizgacha chegirma berilishiga kelishib oldilar. Kelgusida mazkur hamkorlik doirasida O‘zbekiston fuqarolarini Janubiy Koreyaning boshqa shaharlarida ham tibbiy imtiyozlar bilan ta’minlash masalasini ko‘rib chiqish rejalashtirilgan.